CELEX: 32012D0185
Language: ro
Date: 2012-04-04 00:00:00
Title: 2012/185/UE: Decizia Comisiei din 4 aprilie 2012 de încheiere a procedurii antidumping privind importurile de ciclamat de sodiu originar din Republica Populară Chineză, limitată la doi producători-exportatori chinezi, Fang Da Food Additive (Shen Zhen) Limited și Fang Da Food Additive (Yang Quan) Limited

5.4.2012   
            
            
               RO
            
            
               Jurnalul Oficial al Uniunii Europene
            
            
               L 99/33
            
         DECIZIA COMISIEI
   din 4 aprilie 2012
   de încheiere a procedurii antidumping privind importurile de ciclamat de sodiu originar din Republica Populară Chineză, limitată la doi producători-exportatori chinezi, Fang Da Food Additive (Shen Zhen) Limited și Fang Da Food Additive (Yang Quan) Limited
   (2012/185/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9,
   după consultarea Comitetului consultativ,
   întrucât:
   A.   PROCEDURA
   
   
               (1)
            
            
               La 3 ianuarie 2011, Comisia Europeană (denumită în continuare „Comisia”) a primit o plângere în conformitate cu articolul 5 din regulamentul de bază, în care se pretinde că importurile de ciclamat de sodiu originar din Republica Populară Chineză (denumită în continuare „RPC”) și produse de Fang Da Food Additive (Shen Zhen) Limited și Fang Da Food Additive (Yang Quan) Limited (denumite în continuare „grupul Fang Da”) fac obiectul unui dumping și contribuie, prin urmare, la prejudiciul important adus industriei din Uniune.
            
         
               (2)
            
            
               Plângerea a fost introdusă de Productos Aditivos SA (denumit în continuare „reclamantul”), care este singurul producător din Uniune de ciclamat de sodiu și care reprezintă 100 % din producția Uniunii de ciclamat de sodiu.
            
         
               (3)
            
            
               La 17 februarie 2011, după consultarea comitetului consultativ, Comisia a anunțat, printr-un aviz publicat în Jurnalul Oficial al Uniunii Europene
                   (2), deschiderea unei proceduri antidumping privind importurile de ciclamat de sodiu originar din Republica Populară Chineză, limitată la grupul Fang Da.
            
         
               (4)
            
            
               Comisia a trimis chestionare reclamantului, grupului Fang Da și importatorilor și utilizatorilor cunoscuți. Părților interesate li s-a oferit posibilitatea de a-și face cunoscute punctele de vedere în scris și de a solicita o audiere în termenul stabilit în avizul de deschidere.
            
         
               (5)
            
            
               S-a acordat o audiere tuturor părților interesate care au solicitat acest lucru și au arătat că există motive speciale pentru care ar trebui să fie audiate.
            
         B.   RETRAGEREA PLÂNGERII ȘI ÎNCHEIEREA PROCEDURII
   
   
               (6)
            
            
               Printr-o scrisoare din 17 ianuarie 2012, adresată Comisiei, reclamantul și-a retras în mod oficial plângerea.
            
         
               (7)
            
            
               În conformitate cu articolul 9 alineatul (1) din regulamentul de bază, procedura poate fi încheiată în cazul în care plângerea este retrasă, cu excepția cazului în care încheierea nu este în interesul Uniunii.
            
         
               (8)
            
            
               S-a considerat că prezenta procedură ar trebui încheiată, dat fiind că ancheta nu a evidențiat niciun motiv care să arate că încheierea nu ar fi în interesul Uniunii. Părțile interesate au fost informate în consecință și li s-a acordat posibilitatea de a prezenta observații. Nu au fost primite observații care să indice că încheierea nu ar fi în interesul Uniunii Europene.
            
         
               (9)
            
            
               Prin urmare, Comisia concluzionează că procedura antidumping privind importurile de ciclamat de sodiu originar din Republica Populară Chineză, limitată la grupul Fang Da, ar trebui încheiată.
            
         
               (10)
            
            
               Reexaminarea efectuată în temeiul articolului 2 alineatul (3) din Regulamentul (CE) nr. 1515/2001 (3) al Consiliului poate fi, de asemenea, încheiată,
            
         ADOPTĂ PREZENTA DECIZIE:
   Articolul 1
   Procedura antidumping privind importurile de ciclamat de sodiu originar din Republica Populară Chineză, limitată la doi producători-exportatori chinezi, Fang Da Food Additive (Shen Zhen) Limited și Fang Da Food Additive (Yang Quan) Limited, se încheie.
   Articolul 2
   Reexaminarea efectuată în temeiul articolului 2 alineatul (3) din Regulamentul (CE) nr. 1515/2001 se încheie.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 4 aprilie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 343, 22.12.2009, p. 51.
   
      (2)  JO C 50, 17.2.2011, p. 9.
   
      (3)  JO L 201, 26.7.2001, p. 10.